आमकां कन्नड लिपी येना हें मान्य, पूण जें कितें आमकां देवनागरी लिपयेंत मेळ्ळां ताचो उल्लेख जावप खूपच गरजेचें थारता. इतिहास, साहित्यीक इतिहास आपल्या समग्र रुपान आयल्यारच पुराय चित्र तयार जाता. जर एकांगी जाता तर अनर्थ जाताच.
 संशोधनसार ह्या पुस्तकाचें बरोवपी आसात, प्रा. सुशांत नायक. राजू बलनायक, आर. बी. प्रॉडक्शन, मडगांव, हांणीं डिसेंबर 2017 त ह्या पुस्तकाची उजवाडावणी केल्ली. बरोवप्याक पयलींच परबीं की प्रकाशकान वितरकाचें नांव लेगीत दिलां. सामान्यपणें हांवें पळयलां की आमचें लक्ष वितरण वेवस्थे कडेन वचना. पुस्तक बरोवप्यान बरयलें, प्रकाशकान उजवाडायलें म्हूण प्रस्न सुटनात, पूण पुस्तक लोकां मेरेन पावूंक जाय हें लेगीत तितलेंच महत्वपूर्ण आसता. कोंकणीच्या मळार आमचे कडेन पुस्तकाची वितरण वेवस्था आसा काय ना? जर आसा तर ती कितली वेवस्थीत आसा हाचेर विचार जावंक जाय.
 'संशोधसार' पुस्तकांत पयलो लेख 'कोंकणी भाशे खातीरचीं कम्प्यूटर अणकारांतलीं आव्हानां आनी आडखळीचेर' आसा. दुसरो लेख 'कोंकणी भाशेच्या व्याकरणांतलीं आव्हांनाचेर आनी बाकीचे स लेख साहित्यीक आस्वादकीय प्रक्रियेचेर आदारून आसात. खरें म्हणल्यार ह्या पयल्या लेखा विशीं हांवें कितेंय बरयलें जाल्यार तें फकत शाब्दीक अर्थाचेंच आसतलें. कारण कम्प्यूटर अणकारा विशीं हांव तितली डिजीटल माहिती दिवंक सक्षम जावंक ना. म्हाका ह्या टेक्नीकल गिन्याना बद्दल थोडी भोव माहिती आसा. ही म्हजी मर्यादाच म्हणूं येता, पूण खंयचीय भास, आयज जर टेक्नीकली सक्षम जायना, तर ते भाशेचो विकास जावंक पावचो ना. हें आमी समजून घेतल्यार बरें. लेखक प्रा. सुशांत नायक म्हणटां तें म्हाका शंभर टक्क्यांनी खरें दिसता. तांचो हो लेख कोंकणी भाशे खातीर खूपच महत्त्वपूर्ण थारता.
 - रुपकात्मक विश्लेशण- Morphological Analysis. (पान संख्या 27)
फुडें आपल्या लेखांत बरोवपी देखी दिवन आपलें विचार मांडटात ते विश्लेशण टेक्नीकली वेवस्थीत जालां हातूंत मातूय दुबाव ना. आडखळीं आनी आव्हानां पेलूनच कोंकणी भास कम्प्यूटरीय जावंक पावतलीं.
 हिंदी- कथाकार प्रेमचंद ने, सामाजिक बदलाव को रेखांकित किया है।
 हिंदी- भाषा का मानकीकरण आवश्यक है। (कोंकणी खातीर प्रमाणीकरण) मशीनाक कळटले व्हय?
 कोंकणी- तो भायर पडलो. - ह्या वाक्याचो अणकार जर मराठी वा हिंदी भाशेंत करूंक जाय तर मशीन अणकार करताना कितें आनी कशें करतले काय?
 'आमी यंत्रानुवादाचो विचार करतना एक महत्वाची गजाल ध्यानांत धरूंक जाय ती ही, आमची मोख अणकारा खातीर संगणक वापरप ही आसा. संगणाक सोपें पडचें म्हणून आमी आमची भास वा तिच्या व्याकरणांत बदल करपाचो विचार करूंक फावना. '(xxii)
एक गजाल मात खरी की आयज जर आमची भास कम्प्यूटरांत ना तर ती उरतली काय ना? हाचेर आमी विचार करूंक जाय. आमची भास डिजिटलायजेशनाच्या मार्गार फुडें वचूंकच जाय. प्रा. सुशांत बरयता तशें '.... हे काळाचे कसवटेर थारपाचें आसा. ' (पान 35)
'संशोधशार' त दुसरो लेख 'कोंकणी भाशेच्या व्याकरणांतलीं आव्हानां' चेर आसा. हातूंत कोंकणीतल्या व्याकरणाचो विचार, कोंकणी व्याकरणांतल्या विशेशणांची दोट्टी रुपां, क्रियापदांचीं धातूसाधीत रुपां, विभक्ती प्रत्यय, दुसरे आनी चवथी विभक्तीचीं वेगळेपणां, बीं स्वरुपांत प्रा. सुशांत खोलायेन विश्लेशण करता. खरेंच सगळ्या कोंकणी शिक्षकां खातीर लेगीत हें पुस्तक खूपच महत्वपूर्ण थारता. भाशेचो उश्णो वेव्हार लेगीत अभ्यास करप हें आयज गरजेचें थारता. काळांतरान भास बदलतलीच हें लक्षांत धरून घडये 'साचेबद्ध व्याकरणांत' बदल करचेंच पडटलें.
 'डॉ. राजय पवारांची नाट्यलेखन शैली' लेखांत तियात्राचो उल्लेख आयलाच, पूण पयल्या तियात्राचो उल्लेख केल्यार इतिहासीक रुपांत तें बरें दिसपाचें. कारण शणै गोंयबाबाचो उल्लेख जालो, पूण 'पाय त्रियात्रिश्टाचो' तशेंच कर्णाटकांतल्या कन्नड लिपयेंत जाका 'काव्य नाटकाचो बापूय मानतात' तांचोय उल्लेख जावंक जाय आशिल्लो. साहित्यीक इतिहास दिताना, कोंकणी खातीर चारूय वाठारांतलो इतिहास महत्त्वपूर्ण थारता, हें आमी विसरूंक फावना.
 '.... हें सगळें संदर्भ जंवर वाचप्यांक कळचे नात तंवर कवितेचो अर्थ कळप शक्य ना. ' (पान, 133)
साहित्यीक कृती खंयचीय आसूं, जो मेरेन वाचपी ताका ताच्या संदर्भा अनुसार समजूंक पावना तो मेरेन ते संप्रेषीत जायना. जशें की. .
 'फुलांत लिपून आयला भावा तक्षकाचो पिलो' हांगा फूल, तक्षक, तक्षकाचो पिलो...ह्या सगळ्यांचो इतिहासीक, सामाजीक, राजकीय संदर्भ घेतल्यारच ते कृतीचो अर्थ साकार जाता.
 पुराय लेख जर वाचलो तर आंजेल आनी तिची व्यथा, कश्टाची काणी आमच्या मुखार येता. आमकां कन्नड लिपी येना हें मान्य, पूण जें कितें आमकां देवनागरी लिपयेंत मेळ्ळां ताचो उल्लेख जावप खूपच गरजेचें थारता. इतिहास, साहित्यीक इतिहास आपल्या समग्र रुपान आयल्यारच पुराय चित्र तयार जाता. जर एकांगी जाता तर अनर्थ जाताच.
 'संशोधसार' पुस्तकांत पान 82- 83 चेर कश्टकरी समाजाचे चित्रणा अंतर्गत बरोवपी हिंदीचे कथाकार आनी उपन्यास प्रेमचंदजीचे उदाहरण दिता तें उचीतच आसा, पूण मागीर 'कोंकणी सामाजीक कादंबरेची फाटभूंय' बरयतना फकत फकत गोंयची कादंबरेचो उल्लेख करता. हांगा परत मराठी, इंग्लीश आनी पुर्तुगेज कादंबरेचो उल्लेख जाता, पूण कन्नड लिपयेंतले जे कोंकणी दायज आसा ताचो उल्लेख ना. मलयाळम लिपयेंतली कोंकणी सुद्दा ना. हें पुस्तक कोंकणी शिकोवप्या खातीर संदर्भ पुस्तक जावचेंच, कारण ह्या पुस्तकांत ती तांक आसा. पूण चारूय वाटेचे संदर्भ तातूंत येवंक पावले नात, हें लक्षांत धरूंक जाय. कश्टकरी समाज आनी ताचे चिंतन, हांवें उल्लेखिल्ल्या 'अमर कोंकणी'-69 त आसा. हें लक्षांत आसूंक जाय.
 एक गजाल मात खरी की पुंडलीक बाबांची 'अच्छेव' कादंबरी आसूं की महाबळेश्वर सैलांची 'अरण्यकांड', कश्टकरी समाजा विशीं चित्रण दिता. 'अच्छेव' कादंबरी मिना खणीचे सत आमच्या मुखार मांडटा. आयज आमी ताची फळां भोगताच. धर्तरेमायेक खणून खणून मनशान रक्तबंबाळ केल्या. अरण्यकांड कादंबरी 'परके मातयेंत आपलीं पाळां मुळां सोदीत गांवांतल्यांच्या रिणाचे जू मानेर दवरून जगपी एका पोंव्याची व्यथा हातूंत चित्रीत जाल्या. '(संशोधसार, पान 91)
गोंयची देवनागरी लिपयेंतली कादंबरी अंतर्गत ह्यो दोनूय कादंबर्यो आपापल्या आशय संदर्भान आपली शैली वापरून साहित्यीक कृतीक आकार दिता. पुंडलीक नायक कविता बरोवं, नाटक, नवलिका वा कादंबरी, पूण तांची लिखणी कश्टकरी समाजा विशीं, तांच्या प्रस्नांक सहृदयतायेन चितारता. लोकांक जागयता. 'संशोधसार' पुस्तक एक संदर्भ पुस्तक रुपान सफळ आसा. प्रा. सुशांत नायकांचें अभिनंदन.
 सुशांत सर, एक निमणो प्रस्न- संशोधसार हातूंत 'शोध' आसताना 'सोद' कित्याक?
 - डॉ. एडवर्ड नर्जेत, 2018, 'अमर कोंकणी' (69) सां. लुवीस कोंकणी संस्थो, सां. लुवीस महाविद्यालय, मंगळूर.
 - Prof. Olivinho Gomes, 2010, 'Konkani Literature in Roman Script. ' 'Dalgado Konkani Akademi, Goa.
 - सुशांत नायक, 2017, 'संशोधसार' आर. बी. प्राॅडक्शन - मडगांव, गोंय.
 खिणाखिणाक ताज्यो घडणुको आनी तुमचे कडेन संबंदीत दरेक खबर मेळयात एका क्लिकाचेर! फेसबूक, ट्विटराचेर आमकां फॉलो करात आनी व्हाट्सएप सबस्क्रायब करपाक विसरूं नाकात. 